
Informasjon på nettsider og til skolene om bruk av smartbriller og lignende teknologi 
Elever har rett til et trygt og godt skolemiljø, og ansatte til et forsvarlig arbeidsmiljø. I tillegg har alle personer rett til vern av egne personopplysninger og til andre grunnleggende rettigheter og friheter, slik som tanke-, ytrings- og bevegelsesfrihet. Enkelte personer har også rett til særskilt beskyttelse. Smartbriller og lignende teknologi med skjult opptaksfunksjon kan bidra til å skape uro i andre og kan føre til at opplysninger om elever og ansatte kommer på avveie. 
Videregående skole skal være en åpen, inkluderende, fri og trygg arena for både elever og ansatte. Om skolen skal oppfylle sitt samfunnsoppdrag, så må skolemiljø og arbeidsmiljø oppleves som trygt for elever og ansatte. Skolereglene skal bidra til å sørge for dette og å elevene bedre forståelse for både deres ansvar og rettigheter.  
Smartbriller og annen bærbar teknologi kan fange og behandle data som regnes som personopplysninger. Bilde, video, lyd og sensordata kan behandle opplysninger om personer, hva de sier og gjør, og hvor de er. Dette er opplysninger som er beskyttet etter ulike lover, fordi det kan få betydelige konsekvenser for personer. Det kan være vanskelig for den som tar i bruk teknologien å fullt ut forstå og kontrollere hva teknologien gjør med opplysninger om personer. 
 
Bruk av smartbriller og liknende teknologi er ikke god oppførsel, eller tillatt på skolens område (Forskrift om felles skoleregler, § 3-2. Oppførsel): 
Det er god oppførsel å: 
· bidra til et godt skolemiljø ved å opptre hensynsfullt og høflig overfor hverandre. 
· vise god folkeskikk som innebærer respekt for andre. 
 
Det er ikke tillatt å: 
· bruke grovt språk, mobbe eller krenke andre. Dette gjelde både verbalt og på digitale plattformer / sosiale medier. 
· ta eller bruke bilder, film eller lydopptak av medelever, lærere, ansatte eller andre uten deres samtykke. 
· bruke mobiltelefon, smartklokke eller lignende utstyr i opplæringen uten avtale med læreren. 
 
Skolen kan reagere overfor elever som tar i bruk smartbriller og liknende teknologi med grunnlag i forskrift om felles skoleregler for elever ved fylkeskommunale videregående skoler, Vestfold. 
 
Elever som tar i bruk smartbriller og liknende teknologi kan dessuten bli personlig ansvarlig overfor andre elever og ansatte, etter bestemmelsene i personopplysningsloven. 
Dette omfatter ikke bruk av tilgjengelighetsteknologi for personer med nedsatt funksjonsevne, der slik teknologi er spesielt utformet for formålet og hvor data kun behandles av tredjeparter som er tildelt et databehandleroppdrag av Vestfold fylkeskommune. 
 
Vestfold fylkeskommune ønsker at alle elever og ansatte skal oppleve skolen som en trygg arena.

